text:
ELOBELI TITRE YA EZIPELI | GUVƐRNEMA OYO EZANGI KANYAKA
Guvɛrnema ya kanyaka ezali pwazɔ
Guvɛrnema ya kanyaka ezali guvɛrnema oyo esalelaka bokonzi na yango na ndenge ya mabe mpo na matomba na yango moko. Likambo yango ebanda kala. Na ndakisa, esali sikoyo mbula koleka 3 500 Biblia elobelaki mobeko oyo epekisaki kanyaka ntango bazuzi bazali kosambisa, yango emonisi ete likambo yango eyebanaki malamu banda kala. (Kobima 23:8) Toboyi te, kanyaka esuki kaka te na kondima eloko moko oyo moto apesi yo mpo osalela ye bolamu moko boye. Mbala mingi, bakonzi mabe ya Leta bazwaka na makasi biloko ya bato, balukaka kozwa litomba na misala oyo bazali na lotomo na yango te to mpe bayibaka mpenza mosolo. Babukaka mpe mibeko mpo bazali bakonzi kaka mpo básalela baninga mpe bato ya libota na bango bolamu.
Atako kanyaka ezalaka na bibongiseli nyonso ya bato, emonani ete oyo ezalaka na baguvɛrnema nde ezali mabe koleka. Lapolo oyo ebongiseli moko (Transparency International) ebimisaki na 2013 mpo na kanyaka na mokili mobimba, emonisaki ete bato na mokili mobimba bamoni ete kanyaka ezalaka mingi nde na baparti politiki, epai ya bapolisi, bakonzi ya Leta, bato ya parlema mpe bazuzi. Tótalela mwa balapolo oyo emonisi ete ezali mpenza bongo.
AFRIKA: Na 2013 na Afrika ya Sudi, bafundaki bakonzi ya Leta soki 22 000 mpo na makambo ya kanyaka.
AMERIKA: Na 2012 na Brésil, bakatelaki bato 25 etumbu nsima ya kosamba liboso ya bazuzi mpo basalelaki mbongo ya Leta mpo bálonga na voti. Mokambi moko ya kala ya misala ya prezida, oyo azalaki moto ya mibale nsima ya prezida oyo azalaki na bokonzi mingi na ekólo yango, azalaki mpe na kati ya bato yango.
AZIA: Na engumba Séoul, na Corée du Sud, bato 502 bakufaki na magazini moko monene oyo ebukanaki na 1995. Bato oyo basalaki ankɛtɛ bamonaki ete bakonzi ya Leta bazwaki kanyaka epai ya bakomelesa mpo bátonga magazini yango kozanga kotosa mibeko etali kobatela bomoi ya bato.
MPOTO: Cecilia Malmström, mokambi moko ya Commission européenne des Affaires intérieures, alobi ete: “Ndenge oyo likambo ya kanyaka epalangani mingi na Mpoto ezali kokamwisa mpenza.” Abakisi boye: “Milende oyo bakonzi ya politiki bazali kosala mpo na kosilisa kanyaka ezali komonana lokola ekolonga te.”
Likambo ya kanyaka na baguvɛrnema ezwá mpenza misisa. Profesɛrɛ Susan Rose-Ackerman, moto moko ya mayele na makambo etali kosilisa kanyaka, alobi ete mpo makambo ebonga, ekosɛnga “baguvɛrnema ebongola lolenge na yango ya kokɔtisa mbongo na kɛsi ya Leta.” Atako elikya ezali te ete likambo yango ekosalema, kasi Biblia emonisi ete makambo ekoki kobongwama mpenza.


c: text/html

text:
Elia azalaki moto lokola biso, tango abondelaki na molende nyonso mpo mbula enoka te, mpe mbula enokaki te bambula misato na ndambu.
Bongo tango abondelaki lisusu, mbula enokaki, mpe mabele ebotaki bambuma.
Zaki 5: 16,17.
LISANGA YA MAPAMBOLI.COM TINA NA YANGO NINI ?
Uta kala tozuaki likanisi ya kosala "site internet" na lingala bobele mpo nakopesa baninga oyo bazali mosika, ozonga-zonga ya mokili, likabo ya kotanga bibilia na monoko na biso. Toyebi na nalamu ete internet efungoli ba nzela mpo na kopanza ba sango mpe mayebisi.
Lelo oyo totiyi Mokanda na Bomoyi na internet, soki Nzambe alingi, pe apesi biso makasi, tokobakisa ba buku mosusu.
Nzambe akumbama po na likanisi oyo ya internet. Lelo oyo, bandeko mingi, ata ba oyo bazali na mboka na biso, bango mpe basepeli na likanisi oyo mpe bakumisi Nzambe.
Misala nioso oyo tokosala awa ezali ya ofelé, ezali mobongo te, tozali mpe kozela litomba moko te na maboko ya bato.
Mapamboli.com ezali mpe ekotikala kaka lisanga ya bandimi, yango ezali lingomba ya mayangani te, kasi nioso ekozala se na nzela ya Kristo mpe misala ya bakristo.
Lopango ya Mapamboli.com ezali polele, moto nioso akoki kokota, soki nzambe alingi misala ezali mingi. tozali kozela lisalisi ya baninga. Tozali na likanisi ya kokomisa Mapamboli.com lioko ya ba " site " oyo eyebani mpo na kopanza sango malamu, nalisusu kosakola nkombo ya Kristo.
Lisanga moke kati na Internet mpo na kopanza sango malamu na monoko na biso mpe na ndenge na biso.
Eloko ya liboso ya mokano na biso ezalaki kopanza Sanga Malamu na monoko na biso Lingala. Tozali bakristo, likanisi na biso, ezali se kosalela Nzambe. Site oyo ekosalema, pe misala na yango ekozala se na nzela oyo ya kosalela nzambe. Malembe malembe misala na biso ekotambola. kokamwa te soki omoni Mapamboli.com ebongwami.Soki olingi koya kosalisa biso, kozanga te kokomela biso mokanda.
BOSOLO EZALI LINDINGISA NA BISO.
Politiki to matioli ezali na esika moke te kati na Site ya Mapamboli.com.
Jupé BONGOLO
Mokambi misala ya Mapamboli.com
Mapamboli na moto oyo aboyaka kolanda toli ya bato ya mabe,
oyo atelemaka te na nzela ya bato ya masumu, mpe avandaka esika moko te na batioli.
BANZEMBO 1: 1
Mapamboli.com 2018 . Copyright. Un site en Lingala, pour la diffusion et partage de la Bible. Site associatif, sans but lucratif publié par Jupé BONGOLO. Siège : 1 rue Fleutet 74100 Annemasse (France).
MAPAMBOLI. COM

robotstxt: allowed

filter: keep


text:
3 JEAN
3 JEAN
1 Ngai mpaka, natindi mokanda oyo epai ya molingami Gayus, ye oyo nalingaka kati na solo.
2 Molingami, nazali kobondela ete makambo na yo nyonso etambola malamu mpe ozala na nzoto makasi, ndenge mpe molimo na yo ezali kotambola malamu.
3 Nasepelaki mingi penza tango bandeko bayaki wuta epai na yo, mpe bayebisaki ngai litatoli oyo ete: ozali ya kokangama kati na makambo ya solo mpe ozali kokoba kotambola kati na makambo ya solo.
4 Eloko moko te ezali kopesa ngai esengo monene koleka oyo: koyoka ete bana na ngai bazali kotambola kati na makambo ya solo.
5 Molingami, ozali kosala na bosembo nyonso na nyonso oyo ozali kosala mpo na bandeko, atako bango bazali bapaya epai na yo.
6 Bapesaki litatoli ya bolingo na yo liboso ya Lingomba. Okosala malamu, soki osalisi bango mpo bakoba mobembo na bango, na lolenge oyo esepelisaka Nzambe.
7 Pamba te, bango bazali kokende koteya mpo na kombo ya Nkolo mpe bazwi lisalisi moko te epai ya bato oyo bazali bandimi te.
8 Yango wana, tosengeli koyamba bato ya ndenge wana mpo ete tokoka kosala lisanga mpo na makambo ya solo.
9 Nakomaki mwa mokanda ya mokuse na Lingomba; kasi Diotrefe, oyo alingaka kozala mokambi na bango, aboyaki kotosa ngai.
10 Yango wana, tango nakoya, nakobimisa makambo nyonso oyo asalaka; makambo ya mabe penza oyo alobaka mpo na biso. Atako azali kosala bongo, kasi asepelaka kaka te, mpe azali koboya koyamba bandeko. Azali mpe kopekisa baoyo balingaka koyamba bango, mpe azali kobengana bango na Lingomba.
11 Molingami, kolanda makambo ya mabe te; kasi landa makambo ya malamu. Moto oyo asalaka makamho ya malamu, azali moto ya Nzambe. Moto oyo asalaka makambo ya mabe, naino amoni Nzambe te.
12 Kasi mpo na Demetrius, bato nyonso balobaka makambo ya malamu mpo na ye, mpe ata bosolo yango moko mpe etatolaka malamu mpo na ye. Biso mpe, tolobaka malamu mpo na ye, mpe oyebi ete litatoli na biso ezali ya solo.
13 Nazali na makambo mingi mpo na kokomela yo, kasi nalingi kokomela yo te na biki mpe na mayi ya biki mpe na ekomeli.
14 Nazali na elikya mpo na komona yo noki penza, mpe tokosolola ngai na yo.
15 Tika ete kimia ezala na yo. Baninga ya awa batindeli yo mbote. Pesa baninga ya kuna mbote, moko na moko na kombo na ye.
Mapamboli na moto oyo aboyaka kolanda toli ya bato ya mabe,
oyo atelemaka te na nzela ya bato ya masumu, mpe avandaka esika moko te na batioli.
BANZEMBO 1: 1
Mapamboli.com 2018 . Copyright. Un site en Lingala, pour la diffusion et partage de la Bible. Site associatif, sans but lucratif publié par Jupé BONGOLO. Siège : 1 rue Fleutet 74100 Annemasse (France).
MAPAMBOLI. COM